Un controlor de tren acuzat că a luat șpagă 7 lei a fost achitat definitiv, joi, de judecătorii Curții de Apel Constanța, după ce prima instanță l-a condamnat la doi ani de închisoare cu suspendare. Controlorul s-a ales în final cu o amendă de 1000 de lei, după ce a fost acuzat că, în 2012, a primit 4 lei și 3 lei de la doi investigatori sub acoperire fără să elibereze bilete de călătorie.

În august 2012, doi investigatori sub acoperire au urcat în trenul Medgidia – Fetești și i-au oferit fiecare unei femei conductor câte 3 lei și 4 lei. Controlorul a luat sumele de bani și nu le-a oferit bilete celor doi călători frauduloși. În urma acțiunii, procurorii au început urmărirea penală pe numele femeii și au trimis-o în judecată în noiembrie 2018. În timpul procesului, femeia a recunoscut că a luat banii fără să emită cele două bilete, dar a spus că a fost “obligată de sistem” și că trebuia “să ia și să dea mai departe”:

“Fiind audiată în calitate de suspect (învinuit) (…) a declarat că recunoaște situația de fapt reținută în sarcina sa. Susnumita a precizat că a primit bani de la călători frauduloși – sume care variau de la 1-2 lei, la 7-8 lei, fiind ,,obligată,, de sistemul din care făcea parte care o forța ,,să ia și să dea mai departe,, , în caz contrar riscând să își piardă locul de muncă”, se arată în motivarea Tribunalului Constanța.

În iunie 2019, la șapte luni de la trimiterea dosarului în instanță, judecătorii Tribunalului Constanța au condamnat-o pe femeie la doi ani de închisoare cu suspendare pentru infracțiunile de luare de mită în formă continuată și abuz în serviciu contra intereselor publice.

Judecătorii au arătat în motivare că “în exercițiul atribuțiilor sale de serviciu de personal de tren în cadrul S.N.T.F.C. „C.F.R. Călători” S.A., cu știință, nu a îndeplinit actele de serviciu privind luarea măsurilor legale referitoare la călătorul fraudulos, investigatorul C______ S____, depistat în trenul R 8344, prin aceasta cauzând o pagubă patrimoniului societății naționale respective. în cuantum de 11,00 lei, constând în prețul legitimației de călătorie pe ruta respectivă Medgidia – Fetești și obținând pentru investigatorul călător fraudulos avantajul patrimonial privind neplata costului călătoriei respective”.

Femeia a atacat decizia instanței iar judecătorii Curții de Apel Constanța au decis, joi, să o achite pentru cele două infracțiuni de luare de mită și abuz în serviciu. În schimb, controlorul de tren s-a ales cu o sancțiune cu caracter administrativ a amenzii în cuantum de 1000 de lei.

Decizia judecătorilor Curții de Apel Constanța este definitivă.